PATVIRTINTA

Rokiškio rajono savivaldybės tarybos

2018 m. rugsėjo 28 d. sprendimu Nr. TS-212

(Rokiškio rajono savivaldybės tarybos

2024 m. balandžio 25 d. sprendimo Nr. TS-119

redakcija)

**ROKIŠKIO RAJONO SAVIVALDYBĖS VALDOMŲ ĮMONIŲ PASIEKTŲ VEIKLOS TIKSLŲ ATITIKTIES JOMS NUSTATYTIEMS VEIKLOS TIKSLAMS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio rajono savivaldybės (toliau – Savivaldybė) valdomų įmonių pasiektų veiklos tikslų atitikties joms nustatytiems veiklos tikslams vertinimo tvarkos aprašas (toliau – Aprašas) reglamentuoja Savivaldybės valdomų įmonių (toliau – Įmonės) strategijų rengimo, atnaujinimo, įgyvendinimo gaires, Įmonių veiklos tikslų jose nustatymą ir pasiektų veiklos tikslų atitikties Įmonės strategijoje joms nustatytiems trumpalaikiams ir ilgalaikiams veiklos tikslams vertinimą, kuriose Savivaldybei priklausančios akcijos ar dalis akcijų suteikia daugiau kaip 1/2 visų balsų šių įmonių visuotiniame akcininkų susirinkime.

2. Savivaldybės Įmonių veiklos tikslai, jų vertinimo rodikliai nustatomi Įmonės veiklos strategijoje.

3. Savivaldybės meras – Savivaldybės vykdomoji institucija, kuri įgyvendina Savivaldybei nuosavybės teise priklausančių uždarųjų akcinių bendrovių akcijų suteikiamas turtines ir neturtines teises.

4. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos akcinių bendrovių įstatyme.

**II SKYRIUS**

**ĮMONIŲ VEIKLOS STRATEGIJŲ RENGIMAS, ATNAUJINIMAS IR JŲ ĮGYVENDINIMO PRIEŽIŪRA**

 5. Įmonės vadovas rengia 5 metų veiklos strategijos projektą. Rengdamas veiklos strategijos projektą vadovas išanalizuoja ir įvertina išorinę ir vidinę aplinką bei išteklius, suformuoja misiją, numato strateginius tikslus (ilgalaikius ir trumpalaikius) ir uždavinius tikslams pasiekti bei pasiūlo tikslų vertinimo kriterijus – konkrečius rodiklius:

 5.1. kiekvienam Įmonės veiklos suformuotam uždaviniui įgyvendinti numatomos priemonės, kurios turi būti aiškios, su konkrečiais numatytais įgyvendinimo terminais. Priemonių skaičius turi būti pakankamas, kad užtikrintų tinkamą uždavinio įgyvendinimą. Priemonė turi būti efektyviausias ir racionaliausias būdas norimam rezultatui su turimais (planuojamais) ištekliais pasiekti, turi būti aiški, suprantama, teisėta ir praktiškai įgyvendinama.

5.2. Įmonės veiklos pasiektų tikslų ir jų uždavinių įvykdymui vertinti nustatomi konkretūs rodikliai, kurie turi būti realūs, teisingi, leidžiantys daryti palyginimus, sudarantys galimybę vertinti sąnaudas, darbo krūvį, rezultatus, naudą ir kt. Turi būti pateikti trumpalaikių ir ilgalaikių tikslų įgyvendinimo vertinimo rodikliai ir jų reikšmės:

5.2.1. įmonės ūkinės-finansinės veiklos pelningumas;

5.2.2. suteiktų paslaugų apimties didėjimas;

5.2.3. teikiamų paslaugų efektyvumo didinimas;

5.2.4. papildomų finansavimo šaltinių pritraukimas;

5.2.5. investicijų, mažinančių paslaugų sąnaudas, gerinančių paslaugų kokybę, darbuotojų darbo sąlygas (ypač dėmesys kreipiamas į lėšų investicijoms gavimą iš įvairių ES šalių paramos fondų ir jų efektyvų įsisavinimą) panaudojimas;

5.2.6. vartotojų pasitenkinimo teikiamomis paslaugomis lygis bei jų skundų tendencijos;

5.2.7. konkrečių priemonių, susijusių su Įmonių veiklai keliamais tikslais bei uždaviniais, vykdymas.

 5.3. rengiant Įmonės veiklos strategiją, kartu rengiami ir finansiniai planai, rodantys, kaip, įgyvendinus veiklos strategiją, įtakos įmonės finansinius rodiklius per planuojamąjį laikotarpį.

5.4. Įmonės veikla planuojama pagal turimus ir planuojamus gauti finansinius, materialiuosius ir žmogiškuosius išteklius misijai vykdyti ir strateginiams tikslams pasiekti.

 6. Įmonės strategiją tvirtina Įmonės kolegialus valdymo organas - valdyba. Jei valdyba nesudaroma, Įmonės strategiją tvirtina Savivaldybės meras. Įmonės vadovas atsako už Įmonės tikslų įgyvendinimą. Įmonės veiklos strategija gali būti tikslinama ne dažniau kaip kartą per pusmetį.

 7. Savivaldybės merui Įmonės veiklos strategija turi būti pateikta iki sausio 31 dienos. Savivaldybės meras vertina Įmonės strategiją kartu su praėjusio laikotarpio metiniu finansinių ataskaitų rinkiniu ir strategiją patvirtina arba teikia Įmonės vadovui tikslinti.

 8. Savivaldybės meras, patvirtinęs Įmonės strategiją, nustato konkrečius veiklos tikslų pasiekimo vertinimo rodiklius. Atsižvelgiant į Įmonės veiklos specifiką, kiekvienai Įmonei gali būti nustatomas skirtingas veiklos tikslų skaičius, tačiau vieneriems metams (trumpalaikiai tikslai) nustatomi ne mažiau kaip 3 tikslai.

 9. Savivaldybės meras užtikrina, kad:

 9.1. Įmonės organai (vadovas, kolegialūs organai) pagal kompetenciją priimtų sprendimus, kuriais nustatytų atitinkamos Įmonės strategiją, ilgalaikius ir trumpalaikius tikslus, o jeigu jiems įgyvendinti reikia papildomo finansavimo, – nurodytų tikslų įgyvendinimo finansavimo šaltinius (pavyzdžiui, Įmonės veiklos pajamos, skolintas kapitalas, nuosavo kapitalo didinimas Savivaldybės ir (ar) privačiomis lėšomis, subsidija, dotacija ir kt.);

 9.2. Įmonės strategijos projektai būtų rengiami (atnaujinami) pagal Lietuvos Respublikos ūkio ministerijos Strateginio planavimo ir strateginio valdymo gaires (http://vkc.sipa.lt/static/uploads/Strateginio\_planavimo\_ir\_strateginio\_valdymo\_gairs.pdf) ir šiuos kriterijus:

 9.2.1. finansiniai ir nefinansiniai ilgalaikiai (strateginiai) ir trumpalaikiai (taktiniai) tikslai būtų formuluojami vadovaujantis tinkamumo, realumo, motyvavimo, suprantamumo, įsipareigojimo, suderinamumo ir Lietuvos Respublikos valstybės ir savivaldybių turto valdymo, naudojimo ir disponavimo juo įstatyme išdėstytais turto valdymo, naudojimo ir disponavimo juo principais, bei būtų nustatomi (atnaujinami) atsižvelgiant į Savivaldybės mero raštą dėl Savivaldybės lūkesčių. Lūkesčių rašte įvardijami Savivaldybės, kaip Įmonės akcininkės, lūkesčiai, tikslai ir jų matavimo rodikliai, susiję su konkrečia Įmone ir prisidedantys prie Savivaldybės strateginiuose planavimo dokumentuose numatytų tikslų pasiekimo;

 9.2.2. formuluojami uždaviniai, Įmonės veiklos strateginiams tikslams įgyvendinti;

 9.2.3. kiekvienam Įmonės veiklos suformuotam uždaviniui įgyvendinti numatomos priemonės būtų aiškios, su konkrečiais įgyvendinimo terminais. Priemonių skaičius turi būti pakankamas, kad užtikrintų tinkamą uždavinio įgyvendinimą. Priemonė turi būti efektyviausias ir racionaliausias būdas norimam rezultatui su turimais (planuojamais) ištekliais pasiekti, turi būti aiški, suprantama, teisėta ir praktiškai įgyvendinama;

9.2.4. Įmonės veiklos pasiektų tikslų ir jų uždavinių įvykdymui vertinti nustatomi konkretūs rodikliai būtų realūs, teisingi, leidžiantys daryti palyginimus, kiekybiškai pamatuojami, sudarantys galimybę vertinti rezultatus, būtų pateiktos trumpalaikių ir ilgalaikių tikslų įgyvendinimo vertinimo rodiklių reikšmės;

9.2.5. metiniai uždaviniai formuluojami tik patvirtinus strateginį veiklos planą ir metinį biudžetą, kurie būtų susieti su ilgalaikiais tikslais ir uždaviniais bei būtų konkretūs ir aiškiai įvardinti.

10. Savivaldybės meras atlieka kontroliuojamų įmonių priežiūrą ir užtikrina, kad atitinkami Įmonės organai, pagal kompetenciją priėmę sprendimus dėl Įmonės misijos, vertybių, vizijos, strateginių krypčių ir tikslų bei priemonių tikslams pasiekti, jų įgyvendinimo finansavimo šaltinių nustatymo bei patvirtinę Įmonės strategiją ir metinius veiklos planus:

10.1. reguliariai, ne rečiau kaip kas metus, peržiūrėtų Įmonės ilgalaikius tikslus, jų įgyvendinimo finansavimo šaltinius ir, esant poreikiui strategiją;

10.2. reguliariai, ne rečiau kaip kas ketvirtį, prižiūrėtų kaip įgyvendinami jų priimti sprendimai;

 10.3. kiekvienais metais parengtų informaciją (už metus) apie Įmonės strategijos įgyvendinimą, kurioje pateiktų finansinių ir nefinansinių veiklos rezultatų analizę, nurodydami kaip buvo įgyvendintos veiklos strategijos priemonės Įmonės veiklos tikslams pasiekti ir pasiekti konkretūs ilgalaikių ir trumpalaikių tikslų rodikliai.

 10.4. reguliariai, ne rečiau kaip kas ketvirtį pateiktų Įmonės veiklos rodiklius.

**III SKYRIUS**

**ĮMONIŲ PASIEKTŲ VEIKLOS TIKSLŲ ATITIKTIES JOMS NUSTATYTIEMS VEIKLOS TIKSLAMS VERTINIMAS**

 11. Įmonės vadovas iki kiekvienų metų balandžio 1 d. Įmonės akcininkams teikia Įmonės veiklos strategijos įgyvendinimo metinę ataskaitą ar metinį pranešimą – Įmonės veiklos per ataskaitinį laikotarpį apžvalgą, kurioje:

11.1. pateikia finansinių ir nefinansinių veiklos rezultatų analizę, nurodydamas, kaip buvo įgyvendintos veiklos strategijos priemonės įmonės veiklos tikslams pasiekti, bei įmonės veiklą apibūdinančius pagrindinius finansinius rodiklius (pelningumo, likvidumo, turto panaudojimo efektyvumo), jų kaitą per 3 paskutinius metus;

 11.2. apibūdina, kokią įtaką įmonės veiklos rezultatams turėjo vidaus ir išorės veiksniai, rizika ir neapibrėžtumai, su kuriais įmonė susidūrė;

11.3. aprašo, kokia buvo pasiekta įmonės veiklos pažanga: darbo našumo augimas, naujų technologijų diegimas, rinkos plėtra ir pan.;

11.4. nurodo, kaip buvo įgyvendinamos audito rekomendacijos;

11.5. pateikia, kokie prognozuojami ateinančio laikotarpio įmonės veiklos rezultatai;

11.6. aprašo įmonės skolas tiekėjams ir pirkėjų įsiskolinimus įmonėms, jų įtaką įmonės veiklai.

12. Savivaldybės meras, išnagrinėjęs Įmonės direktoriaus pateiktas ataskaitą:

12.1. teikia išvadas ir rekomendacijas dėl įmonės valdymo, veiklos gerinimo, tobulinimo, efektyvinimo, veiksmingumo didinimo, įmonės strategijos įgyvendinimo;

12.2. įvertinęs Įmonės vadovo informaciją apie ilgalaikių ir trumpalaikių tikslų pasiekimo rodiklius, jei Įmonė nepasiekia nustatytų rodiklių, užtikrina, kad iš Įmonės vadovo, būtų gauta raštiška informacija apie priežastis, kodėl nepasiektas atitinkamas rodiklis, ir veiksmų planas, kurio bus imtasi siekiant geresnių įmonės veiklos rezultatų;

13. Savivaldybės mero rekomendacijoms taikoma taisyklė „Laikykis arba paaiškink“, pagal kurią nukrypimas nuo rekomendacinio pobūdžio nuostatų galimas, kai to objektyviai reikia, ir kiekvienas nukrypimas turi būti raštu pagrįstas ir paaiškintas atitinkamo Įmonės valdymo organo.

14. Įmonės atitinkami valdymo organai per 1 mėnesį nuo Savivaldybės mero rekomendacijos pateikimo dienos pastarąjį informuoja dėl priimtų sprendimų, siekiant įgyvendinti šias rekomendacijas.

15. Įmonės vadovas, likus ne mažiau kaip 3 mėnesiams iki kadencijos pabaigos, pateikia Savivaldybės merui veiklos tikslų įgyvendinimo ataskaitą, kurioje už 5 metų kadencijos laikotarpį pateikia informaciją kaip buvo įgyvendinami įmonės veiklos tikslai, uždaviniai ir priemonės tikslams pasiekti bei apskaičiuoja faktiškai pasiektus vertinimo rodiklius.

16. Įmonei per penkerių metų laikotarpį pasiekus nustatytus tikslus, Įmonės direktorius gali būti skiriamas (renkamas) antrajai kadencijai.

17. Savivaldybės meras užtikrina, kad, nepasiekus Įmonės finansinių ir nefinansinių ilgalaikių (strateginių) ir trumpalaikių (taktinių) tikslų ar juos pasiekus tik iš dalies:

17.1. būtų svarstoma, ar valdymo organo narys ar nariai tinka eiti pareigas;

17.2. būtų svarstoma dėl Įmonės vadovo atlygio kintamosios dalies mažinimo;

17.3. būtų svarstoma, ar Įmonės vadovas gali būti skiriamas (renkamas) antrajai kadencijai ar turi būti atšauktas iš vadovo pareigų.

**IVSKYRIUS**

**BAIGIAMOSIOS NUOSTATOS**

 18. Įmonės privalo vadovautis Valstybės valdomų įmonių veiklos skaidrumo užtikrinimo gairių aprašo, patvirtinto Lietuvos Respublikos Vyriausybės 2010 m. liepos 14 d. nutarimu Nr. 1052 „Dėl Valstybės valdomų įmonių veiklos skaidrumo užtikrinimo gairių aprašo patvirtinimo“ (toliau – Skaidrumo aprašas) II skyriaus nuostatomis dėl skelbtinų duomenų, informacijos ir dokumentų.

19. Įmonių vadovai užtikrina, kad Įmonių interneto svetainėse būtų skelbiami ir nuolat atnaujinami Skaidrumo aprašo II skyriuje nurodyti duomenys, informacija ir dokumentai.

20. Aprašas keičiamas Rokiškio rajono savivaldybės tarybos sprendimu.

21. Tai, kas nereglamentuota apraše, sprendžiama, taip kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_